Vrou gevonnis wat kerk se tiendes steelArgieffoto (Foto: BPBricklayer/Pixabay) Lady Memory Mutsika (43) van Zimbabwe is in die gespesialiseerde handelsmisdaadhof in Pretoria drie jaar tronkstraf opgelê vir 128 aanklagte van diefstal. Mutsika was ŉ tesourier by die Sewendedagadventisme-kerk in Pretoria. Haar pligte het behels dat sy tiendes en offerandes wat in die kerk se rekening inbetaal is, na die Noordelike Konferensie van die kerk moet oorbetaal. “Tydens ŉ periode van vier jaar, van 2012 tot 2015, het Mutsika meer as R800 000 van die geld wat ontvang is, na haar eie bankrekening oorbetaal vir persoonlike gebruik,” sê Lumka Mahanjana, woordvoerder van die Nasionale Vervolgingsgesag (NVG). Mutsika het skuld beken in die hof en het ŉ nietoesighoudende vonnis gevra om die geld oor vyf jaar aan die kerk terug te betaal. “Die staat het egter aangevoer dat sy altyd haar bereidwilligheid getoon het om die geld terug te betaal, maar sy het sedert Maart 2022 nog nie ŉ enkele sent terugbetaal ná sy skuldig bevind is nie.” Die landdros het met die staat saamgestem en gesê Mutsika wys nie enige berou nie. “Sy het nie ophou steel omdat haar gewete haar aangekla het nie, maar omdat sy gevang is. Die kerk het haar in ŉ vertrouensposisie geplaas, maar sy het dié vertroue verbree,” het die landdros gesê. Die landdros meen Mutsika se bereidwilligheid om die geld terug te betaal is bloot ŉ onderhandelingsinstrument en ŉ kaartjie om haar uit die tronk te hou. “Hy is dus van mening dat tronkstraf behoorlik is en misdadigheid het gevolge.”